O‘zbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning o‘rnini qoplash tartibi to‘g‘ris

“O‘zbekiston Respublikasi Davlat xavfsizlik xizmati to‘g‘risida”gi O‘zbekiston Respublikasining Qonuniga muvofiq hamda O‘zbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning o‘rnini qoplash maqsadida Vazirlar Mahkamasi qaror qiladi:
 1. “O‘zbekiston Respublikasi Davlat xavfsizlik xizmati to‘g‘risida”gi O‘zbekiston Respublikasi Qonunining 30-moddasiga muvofiq:
 O‘zbekiston Respublikasi Davlat xavfsizlik xizmati (keyingi o‘rinlarda — DXX) shoshilinch tibbiy yordamga muhtoj fuqarolarni tibbiyot muassasalariga yetkazish, jinoyat sodir etgan shaxslarni ta’qib qilish va DXX organlariga olib borish, hodisa joyiga yetib olish uchun davlat organlarining, boshqa tashkilotlarning va fuqarolarning transport vositalaridan, bundan chet davlatlarning diplomatik, konsullik va boshqa vakolatxonalariga, xalqaro tashkilotlarga tegishli transport vositalari hamda maxsus mo‘ljallangan transport vositalari mustasno, majburiy tartibda foydalanishi mumkinligi;
 transport vositalaridan majburiy tarzda foydalanish natijasida yetkazilgan mulkiy zararning o‘rni qonunchilikda belgilangan tartibda DXX tomonidan qoplanishi belgilab qo‘yilganligi ma’lumot uchun qabul qilinsin.
 2. Quyidagilarni nazarda tutuvchi O‘zbekiston Respublikasi Davlat xavfsizlik xizmati organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning o‘rnini qoplash tartibi to‘g‘risidagi nizom ilovaga muvofiq tasdiqlansin:
 DXX organlari harbiy xizmatchilarining xizmat vazifalarini bajarishi bilan bog‘liq hollarda davlat organlari, boshqa tashkilotlar va fuqarolarning transport vositalaridan majburiy tarzda foydalanish tartibi;
 majburiy tartibda foydalanish natijasida yetkazilgan mulkiy zararning o‘rnini qoplash masalalari bo‘yicha doimiy komissiyalarni tashkil etish, transport vositasidan majburiy tarzda foydalangan DXX harbiy xizmatchisi hamda transport vositasining egasi yoki uning vakili murojaatlarini ko‘rib chiqish tartibi;
 transport vositasi egasiga yetkazilgan mulkiy zarar miqdori to‘g‘risidagi zarur ma’lumotlarni to‘plash, mulkiy zarar miqdorini aniqlash hamda mulkiy zararni qoplash tartibi;
 mulkiy zarar miqdorini aniqlash hamda uning o‘rnini qoplash bilan bog‘liq xarajatlarni amalga oshirish manbalari.
 3. Belgilab qo‘yilsinki:
 DXX organlari tomonidan mulkiy zarar miqdorini aniqlash hamda uning o‘rnini qoplash bilan bog‘liq xarajatlar DXXga har yili ajratiladigan budjet mablag‘lari doirasida amalga oshiriladi;
 DXX organlari tomonidan davlat organlari, boshqa tashkilotlar va fuqarolarning transport vositalaridan harbiy xizmatchining noqonuniy xatti-harakatlari tufayli majburiy tarzda foydalanganlik natijasida yetkazilgan mulkiy zararning o‘rni DXXning budjetdan tashqari jamg‘armasi mablag‘lari hisobidan qoplanadi, ushbu summa keyinchalik aybdor shaxsdan undirib olinadi;
 DXX organlari xizmat vazifalarini bajarish bilan bog‘liq holda davlat organlari, boshqa tashkilotlar va fuqarolarning transport vositalariga ta’qib qilinayotgan (jinoyat sodir etishda gumon qilinayotgan) shaxslar tomonidan qasddan zarar yetkazilgan holatda, mulkiy zararning o‘rni DXX tomonidan qoplanadi, ushbu summa keyinchalik aybdor shaxsdan regress tartibida undirib olinadi.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov zimmasiga yuklansin.
 1. Mazkur Nizom O‘zbekiston Respublikasi Davlat xavfsizlik xizmati (keyingi o‘rinlarda — DXX) organlari tomonidan xizmat vazifalarini bajarish bilan bog‘liq holda davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning (keyingi o‘rinlarda — mulkiy zarar) o‘rnini qoplash tartibini belgilaydi.
 2. DXX organlari tomonidan mulkiy zarar miqdorini aniqlash hamda uning o‘rnini qoplash bilan bog‘liq xarajatlar DXXga har yili ajratiladigan budjet mablag‘lari doirasida amalga oshiriladi.
 DXX organlari tomonidan davlat organlari, boshqa tashkilotlar va fuqarolarning transport vositalaridan harbiy xizmatchining noqonuniy xatti-harakatlari tufayli majburiy tarzda foydalanganlik natijasida yetkazilgan mulkiy zararning o‘rni DXXning budjetdan tashqari jamg‘armasi mablag‘lari hisobidan qoplanadi, ushbu summa keyinchalik aybdor shaxsdan undirib olinadi.
 DXX organlari xizmat vazifalarini bajarish bilan bog‘liq holda davlat organlari, boshqa tashkilotlar va fuqarolarning transport vositalariga ta’qib qilinayotgan (jinoyat sodir etishda gumon qilinayotgan) shaxslar tomonidan qasddan zarar yetkazilgan hollarda, mulkiy zararning o‘rni DXX tomonidan qoplanadi, ushbu summa keyinchalik aybdor shaxsdan regress tartibida undirib olinadi.
 3. DXX organlari tomonidan davlat organlari, boshqa tashkilotlar va fuqarolarning transport vositalaridan majburiy tarzda foydalanish natijasida yetkazilgan mulkiy zararning o‘rni ushbu Nizomga ilovadagi sxemaga muvofiq qoplanadi.
 4. DXX organlari harbiy xizmatchilari o‘z xizmat vazifalarini bajarish bilan bog‘liq quyidagi hollarda davlat organlari, boshqa tashkilotlar va fuqarolarning transport vositalaridan majburiy tarzda foydalanishi mumkin:
 shoshilinch tibbiy yordamga muhtoj fuqarolarni tibbiyot muassasalariga yetkazish;
 jinoyat sodir etgan shaxslarni ta’qib qilish va DXX organlariga olib borish;
 hodisa joyiga yetib olish uchun.
 Ushbu holatlarda transport vositalarining haydovchilari DXX organlari harbiy xizmatchisining transport vositasidan majburiy tarzda foydalanish talabiga bo‘ysunishi shart.
 5. DXX organlari tomonidan transport vositasidan majburiy tarzda foydalanilganda, transport vositasining egasiga harbiy xizmatchi harbiy yoki xizmat guvohnomasini ko‘rsatishi hamda o‘z ismi-familiyasini yoxud guvohnomasining raqamini ma’lum qilishi shart.
 Transport vositasining egasi ushbu ma’lumot bilan sodir bo‘lgan hodisa to‘g‘risida tegishli hududdagi DXX organiga murojaat qiladi.
 Bunda transport vositasining egasiga murojaat qilingan DXX organi tomonidan transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjat beriladi.
 Identifikatsiyalovchi hujjat namunasi va uni berish tartibi DXX tomonidan belgilanadi.
 Transport vositasining egasi DXX organlari harbiy xizmatchisi tomonidan transport vositasidan foydalanish uchun harbiy xizmatchi shaxsiy yoki xizmat guvohnomasini ko‘rsatmagan hamda o‘z ismi-familiyasini yoxud guvohnomasining raqamini ma’lum qilmagan taqdirda, harbiy xizmatchining talabini bajarmaslik huquqiga ega.
 6. Quyidagi tashkilotlarning yoki fuqarolarning transport vositalaridan foydalanishga yo‘l qo‘yilmaydi:
 chet davlatlarning diplomatik, konsullik va boshqa vakolatxonalariga tegishli transport vositalari;
 xalqaro tashkilotlarga tegishli bo‘lgan transport vositalari;
 maxsus mo‘ljallangan transport vositalari (qonunchilikda belgilangan tartibda ko‘k yoki ko‘k va qizil rangli yalt-yalt etuvchi chiroq-mayoqchalari va maxsus tovushli ishoralari yoqilgan transport vositalari hamda ular tomonidan kuzatib kelinayotgan transport vositalari).
 7. Etkazilgan mulkiy zararning o‘rnini qoplash masalalarini o‘rganish bo‘yicha DXX organlari boshliqlari (komandirlari) tomonidan tasdiqlangan tegishli xizmat mutaxassislaridan iborat bo‘lgan doimiy komissiyalar (keyingi o‘rinlarda — Komissiya) tuziladi.
 8. Transport vositasidan majburiy tarzda foydalangan DXX harbiy xizmatchisi holat bo‘yicha barcha tasdiqlovchi hujjatlar (tibbiyot muassasalari, huquqni muhofaza qiluvchi organlar va boshqa vakolatli davlat tashkilotlarining ma’lumotnomalari) ilova qilingan bildirgi bilan birgalikda uch kun muddatda tegishli DXX organi rahbariga murojaat qiladi.
 9. Mulkiy zararning o‘rnini qoplash uchun transport vositasining egasi yoki uning qonuniy vakili tegishli DXX organi rahbariga quyidagi hujjatlarni ilova qilgan holda murojaat qiladi:
 a) transport vositasidan majburiy foydalanganlik natijasida yetkazilgan mulkiy zararning o‘rnini qoplash to‘g‘risida ariza. Ushbu arizada quyidagilar ko‘rsatiladi:
 jismoniy shaxslar uchun — familiyasi, ismi va otasining ismi, bank rekvizitlari (mavjud bo‘lsa), yashash manzili va bog‘lanish uchun telefon raqami, elektron manzili (mavjud bo‘lsa) to‘g‘risida ma’lumotlar;
 yuridik shaxslar uchun — yuridik shaxsning nomi, rekvizitlari, soliq to‘lovchining identifikatsiya raqami, bank rekvizitlari, rahbarning familiyasi, ismi va otasining ismi;
 b) avtomototransport vositasini ro‘yxatdan o‘tkazish haqida guvohnoma (texnik pasporti), transport vositasi ishonchnoma orqali boshqarilganda — ishonchnoma nusxasi;
 v) transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjatlar;
 g) yuridik yoki jismoniy shaxsning qonuniy vakili uchun (transport vositasi egasining vakili murojaat qilgan taqdirda) — vakil sifatida murojaat qilish huquqini tasdiqlovchi hujjat.
 10. DXX organi rahbari bildirgi (ariza) tushgan kundan boshlab bir kun ichida masalani o‘rganib chiqish uchun Komissiyaga taqdim etadi.
 11. Komissiya kotibi mulkiy zararni qoplash bo‘yicha tegishli hujjatlarni hamda transport vositalaridan xizmat vazifalarini bajarish bilan bog‘liq holda foydalanilganligi bo‘yicha o‘rganish natijalarini Komissiya yig‘ilishida ko‘rib chiqish uchun tayyorlaydi.
 12. Komissiya transport vositasining egasi yoki uning qonuniy vakillari murojaatlarini mazkur Nizomning 8 va 9-bandlarida ko‘rsatib o‘tilgan hujjatlar taqdim etilgan kundan boshlab o‘n kun ichida, qo‘shimcha hujjatlarni olish (o‘rganish) talab etilganda esa yigirma kun ichida ko‘rib chiqadi va natijasi bo‘yicha qaror qabul qiladi.
 13. Hujjatlarni ko‘rib chiqish natijasi bo‘yicha mulkiy zarar qoplanishi yoki qoplash rad etilishi to‘g‘risida Komissiyaning qarori qabul qilinadi va Komissiya raisi tomonidan tasdiqlangan bayonnoma bilan rasmiylashtiriladi.
 14. Komissiya qarori bo‘yicha uch kun muddatda transport vositasining egasi yoki uning qonuniy vakiliga yozma ma’lumot beriladi.
 15. Transport vositasidan foydalanilganligini tasdiqlovchi hamda undan foydalangan DXX harbiy xizmatchisini identifikatsiyalovchi hujjat taqdim etilmagan taqdirda, DXX organlari tomonidan zarar qoplanmaydi.
 16. Komissiya raisi va a’zolari zararni qoplash bo‘yicha taqdim etiladigan hujjatlarning haqqoniyligi, qabul qilingan qarorning qonuniyligi va to‘g‘ri qabul qilinganligiga mas’ul hisoblanadi.
 17. Mulkiy zarar miqdori DXX organlari tomonidan baholash tashkilotini belgilangan tartibda jalb qilgan holda o‘n kun muddat ichida aniqlanadi.
 18. DXX organlari transport vositasi egasiga yetkazilgan mulkiy zarar miqdorini aniqlash uchun zarur ma’lumotlarni vakolatli davlat organlari va boshqa davlat tashkilotlaridan talab qilib olish huquqiga ega.
 19. Komissiyaning mulkiy zararni qoplash to‘g‘risidagi qaroriga muvofiq quyidagilar DXX organlari tomonidan qoplanadi:
 foydalanganlik natijasida me’yor bo‘yicha sarf qilingan yoqilg‘ining haqiqiy xarajat qiymati;
 DXX organlari tomonidan foydalanilgan transport vositasiga yetkazilgan shikastni joriy ta’mirlash bilan bog‘liq xarajatlar;
 DXX organlari tomonidan foydalanilgan transport vositasi butunlay yaroqsiz holga kelgan va tiklash imkoni bo‘lmagan hollarda, uning foydalanishdan avvalgi holatidagi bozor qiymati.
 20. Mulkiy zarar o‘rnini qoplash bo‘yicha tegishli qaror qabul qilingandan so‘ng DXX organlari tomonidan o‘n kun muddatda keltirilgan mulkiy zarar qoplanishi lozim.
 21. Mulkiy zarar miqdori DXX organlarining moliya bo‘linmalari tomonidan yuridik shaxslarga — hisobvarag‘iga pul o‘tkazish, jismoniy shaxslarga — naqd holda yoki hisobvarag‘iga pul o‘tkazish yo‘li bilan qoplanadi.
 22. Mulkiy zararning o‘rnini DXX organlari tomonidan qoplash masalalari bo‘yicha nizo va kelishmovchiliklar qonunchilik hujjatlarida belgilangan tartibda hal etiladi.
 23. Transport vositasining egasi Komissiyaning mulkiy zararni qoplash to‘g‘risidagi qaroridan norozi bo‘lgan taqdirda, belgilangan tartibda yuqori turuvchi DXX organiga yoki sudga shikoyat qilish huquqiga ega.
 24. Ushbu Nizom talablari buzilishida aybdor shaxslar qonunchilik hujjatlarida belgilangan tartibda javob beradilar.